  Виталий Пронин   Книга дано мед луоз.2-тӥ оштолэзе Ижысь культурая колледжын Нылпи книгалэн нуналыз ортчоз.Арлы быдэ, нылпиослэн тулыс каникулъёссы дыръя, Ижын радъяське Нылпи книгалы сӥзем арня. Со йылпумъяське бадӟым праздникен.Ужрадэз ортчыто Ижысь нылпиослы но егитъёслы библиотека Культурая но туризмъя министерствоен валче. Та библиотекалэн кивалтӥсез Людмила Жикина верамъя, миым та праздник сӥземын вал Быдӟым Вормонлэн 70 ар тырмонэзлы. Туэ конкурслэн нимыз  - Дано мед луоз лыдӟиськись адями.- Книгалэсь но лыдӟиськонлэсь данзэс ӝутон понна творчествоя ужъёслы таӵе тема сётӥмы. 7 арысен кутскыса 17 аресозь пиналъёс пыриськыны быгатӥзы отчы. Номинациос вал кӧня ке пумо. «Книгалы кузьым» нимаськисяз пиналъёс закладка лэсьтыны кулэ вал, «Огпол библиотекаын» номинацие библиотекаын луэм учыр сярысь верос гожтоно. «Умой книгалы - усто реклама» -  таяз лыдэ басьтӥмы нылпиослэсь произведениосты, бичетъёсты вӧлмытыны быгатэмзэс. «Кадрын - библиотека» номинациын эскеремын вал лыдӟиськонлы сӥзем роликъёс. Ваньзэ-ӧвӧлзэ конкурсэ вуиз 1 сюрс 957 уж. Тужгес но мыло-кыдо пыриськизы Балезино, Дэбес, Кизнер, Можга, Ува ёросъёсысь но Ижысь но Можгалась егит лыдӟисьёс. Вормисьёсты дырызлэсь вазь шараяме уг поты. Соосты ми сӤё-дано ӟечкылаломы 2-тӥ оштолэзе, - шуиз Людмила Александровна.Вань номинациос пӧлысь пиналъёслы тужгес но тунсыко потэм нырысетӥез. Нылъёс-пиос паймытӥзы турлы закладкаосынызы. Кызьпу туйлэсь, весьёслэсь, кагазлэсь, шортлэсь, лентаослэсь лякылэм, пунэм, керттэм киужъёссэс ыстӥзы соос. Конкурсэ 1 сюрс 649 закладка вуиз. Галина Семёнова Туспуктӥз А. Горбунов Теги: книга кытынкумар  